Broj: 711-I-290-P-218-19/20-04-8

Zagreb, 22. srpnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Zrinka Petenera, savjetnika Predsjednice Republike Hrvatske za obranu i nacionalnu sigurnost**,pokrenutom odlukom Povjerenstva broj: 711-I-40-P-218-19/20-02-8 od 22. studenoga 2019.g., na 76. sjednici, održanoj 31. siječnja 2020.g., donosi sljedeću:

**ODLUKU**

1. **Propustom da po pisanom pozivu Povjerenstva priloži odgovarajuće dokaze potrebne za usklađivanje imovine prijavljene u izvješću o imovinskom stanju dužnosnika, podnesenom 29. ožujka 2019.g. povodom stupanja na dužnost i stanja imovine kako proizlazi iz podataka pribavljenih od nadležnih tijela u postupku redovite provjere, i to u odnosu na pogrešno navedene podatke o površini nekretnine upisane u zk. ul. ……, u naravi kuće s okućnicom u vlasništvu dužnosnika, dužnosnik Zrinko Petener, savjetnik Predsjednice Republike Hrvatske za obranu i nacionalnu sigurnost, počinio je povredu članka 27. ZSSI-a, u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove Odluke, dužnosniku Zrinku Peteneru izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 2.000,00 kn, koja će trajati 4 mjeseca, a izvršit će se u 4 jednaka uzastopna mjesečna obroka, svaki u pojedinačnom iznosu od 500,00 kn.**

Obrazloženje

Člankom 3. stavkom 1. podstavkom 36. ZSSI-a propisano je da su dužnosnici u Uredu predsjednika Republike Hrvatske koje imenuje Predsjednik Republike Hrvatske sukladno odredbama posebnog zakona i drugih pravnih akata dužnosnici u smislu odredbi navedenog Zakona. Uvidom u Registar dužnosnika koji ustrojava i vodi Povjerenstvo utvrđeno je da Zrinko Petener obnaša dužnost savjetnika za obranu i nacionalnu sigurnost u Uredu Predsjednice Republike Hrvatske od 1. ožujka 2019.g. Uvidom u Odluku o imenovanju Zrinka Petenera od 28. veljače 2019.g. utvrđeno je da ga je na navedenu dužnost imenovala Predsjednica Republike Hrvatske Slijedom navedenoga, Zrinko Petener je povodom obnašanja navedene dužnosti obvezan postupati sukladno odredbama ZSSI-a

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 5. istog članka propisano je da podaci o imovini dužnosnika obuhvaćaju podatke o naslijeđenoj imovini i podatke o stečenoj imovini, a stavkom 7. da podaci o stečenoj imovini obuhvaćaju, između ostaloga, podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluke suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Izvješće o imovinskom stanju dužnosnika se, sukladno članku 8. stavku 9. ZSSI-a, podnosi na obrascu čiji oblik i sadržaj propisuje Povjerenstvo.

Člankom 21. stavkom 1. ZSSI-a propisano je da Povjerenstvo vrši provjeru podataka iz podnesenih izvješća o imovinskom stanju dužnosnika. Člankom 22. istog Zakona propisano je da provjera podataka iz podnesenih izvješća o imovinskom stanju može biti prethodna (administrativna) i redovita provjera.

Člankom 24. ZSSI-a propisano je da redovita provjera podataka predstavlja provjeru podataka iz članka 8. i 9. ZSSI-a koja se obavlja prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske sukladno odredbama toga Zakona i podzakonskih propisa donesenih na temelju toga Zakona.

Sukladno članku 26. ZSSI-a Povjerenstvo će bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. toga Zakona i stanja imovine dužnosnika kako proizlazi iz pribavljenih podataka od nadležnih tijela. Dužnosnik je dužan dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Člankom 27. ZSSI-a propisano je da ako dužnosnik ne dostavi Povjerenstvu pisano očitovanje iz članka 26. istog Zakona u roku od 15 dana ili pak ne priloži odgovarajuće dokaze potrebne za usklađivanje prijavljene imovine s imovinom utvrđenom u postupku redovite provjere podataka, Povjerenstvo će pokrenuti postupak protiv dužnosnika zbog kršenja odredbi iz članka 8. i 9. ZSSI-a.

Povjerenstvo je sukladno članku 24. ZSSI-a izvršilo redovitu podataka iz izvješća o imovinskom stanju dužnosnika Zrinka Petenera koju je dužnosnik podnio dana 29. ožujka 2019.g povodom stupanja na dužnost te utvrdilo da je navedeni dužnosnik u dijelu podataka o nekretninama naveo da je vlasnik kuće s okućnicom u Kašini, k.o. Vurnovec, zk. ul. ……. površine 142 m2, stečene kupnjom iz primitaka ostvarenih od nesamostalnog rada, zaduženjem kod banke te na neki drugi način.

Povjerenstvo je u postupku redovite provjere podataka navedenih u podnesenom izvješću o imovinskom stanju dužnosnika izvršilo neposredan uvid u Zajednički informacijski sustav zemljišnih knjiga i katastra te utvrdilo da je u Zemljišnoknjižnom odjelu Sesvete Općinskog suda u Sesvetama, u zk.ul. ……, k.o. Vurnovec, upisana nekretnina oznake k.č.br. ….., u naravi kuća površine 84 m2 i dvorište površine 1168 m2, odnosno ukupne površine 1252 m2, u vlasništvu dužnosnika.

Usporedbom podataka iz podnesenog izvješća o imovinskom stanju dužnosnika i podataka prikupljenih od nadležnih tijela u Republici Hrvatskoj utvrđen je nesklad između prijavljenih i prikupljenih podataka s obzirom da je dužnosnik u podnesenom izvješću o imovinskom stanju od 29. ožujka 2019.g. naveo površinu nekretnine - kuće s okućnicom od 142 m2, dok je u zemljišnoj knjizi za istu nekretninu upisana površina od 1252 m2.

Povjerenstvo je stoga Zaključkom broj: 711-I-1199-IK-55/19-02-16 od 13. lipnja 2019.g. pozvalo dužnosnika Zrinka Petenera da se očituje o utvrđenom neskladu.

Dužnosnik je navedeni Zaključak zaprimio 24. lipnja 2019.g. te se na isti očitovao u zakonom propisanom roku. U očitovanju na zaključak dužnosnik je naveo da je Odlukom Predsjednice Republike Hrvatske od 28. veljače 2019.g., a koja je stupila na snagu 1. ožujka 2019.g. imenovan na dužnost savjetnika Predsjednice Republike Hrvatske za obranu i nacionalnu sigurnost te je sukladno odredbi članka 8. ZSSI-a dostavio Povjerenstvu izvješće o imovinskom stanju povodom stupanja na navedenu dužnost. Dužnosnik nadalje navodi da je u podnesenom izvješću o imovinskom stanju kao površinu obiteljske kuće čiji je vlasnik pogrešno naveo ukupnu stambenu površinu kuće od 142 m2 koja se razlikuje od podataka upisanih u izvadak iz zemljišne knjige gdje je navedena tlocrtne površina kuće od 84 m2 te površina dvorišta od 1168 m2. Dužnosnik ističe da je obiteljska kuća izgrađena u ukupnoj stambenoj površini sukladno građevinskoj dozvoli te pripadajućoj lokacijskoj dozvoli koje je dužnosnik dostavio u privitku očitovanja. Dužnosnik u privitku očitovanja također dostavlja presliku proračuna geometrijskih podataka koji je bio sustavnim dijelom procjene vrijednosti nekretnine, a koja je izrađena za potrebe odobravanja stambenog kredita. Iz navedenog proračuna vidljivo je da je ukupna stambena površina izgrađene obiteljske kuće 141,97 m2.

Povjerenstvo obrazlaže da opravdavanje utvrđenog nesklada, odnosno prilaganje odgovarajućih dokaza potrebnih za usklađivanje podataka u podnesenom izvješću o imovinskom stanju u smislu članka 26. i 27. ZSSI-a, znači da bi dužnosnik trebao obrazložiti te dokazati da je njegovo imovinsko stanje koje je prikazao u podnesenom izvješću o imovinskom stanju u skladu s podacima i dokumentacijom koju je Povjerenstvo pribavilo od nadležnih tijela ili pak da podaci prikupljeni od nadležnih tijela ne prikazuju stvarno stanje imovine dužnosnika.

Dužnosnik je, međutim, uz svoje očitovanje na Zaključak Povjerenstva, broj: 711-I-1199-IK-55/19-02-16 od 13. lipnja 2019.g. potvrdio da su podaci pribavljeni od nadležnih državnih tijela istiniti i točni te da je Povjerenstvo u postupku redovite provjere točno utvrdilo da je ukupna površina nekretnine, kuće s okućnicom, koju je dužnosnik naveo u svom izvješću o imovinskom stanju 1252 m2. Povjerenstvo pritom nije utvrđivalo neto stambenu površinu predmetne kuće s obzirom da je dužnosnikova obveza bila navesti ukupnu površinu nekretnine u skladu s podacima navedenim u zemljišnoj knjizi.

Dostavljenim očitovanjem dužnosnik stoga nije uskladio prijavljenu imovinu s imovinom utvrđenom u postupku redovite provjere.

Slijedom navedenoga, Povjerenstvo je na temelju članka 27. ZSSI-a pokrenulo postupak protiv dužnosnika zbog povrede odredbi iz članka 8. i 9. navedenog Zakona.

Dužnosnik je u zakonom propisanom roku dostavio očitovanje na odluku o pokretanju postupka u kojem u bitnom navodi da je učinjen propust te da je u izvješću imovinskom stanju pogrešno naveo ukupnu stambenu površinu obiteljske kuće (približno 142m2) umjesto zbroja tlocrtne površine površine kuće (84 m2) i površine dvorišta (1168m2), što ukupno iznos 1252m2. Dužnosnik dodatno ističe da je ove podatke upisao u izvješće o imovinskom stanju nenamjernim propustom, zbog pogrešnog shvaćanja o vrsti traženih podataka te da je podnio novu imovinsku karticu u kojoj je izmijenio podatke o površini nekretnine.

Povjerenstvo je izvršilo uvid u izvješće o imovnskom stanju koje je dužnonik podnio dana 13. siječnja 2020.g. povodom ispravka podataka te utvrdilo da je u dijelu podataka o nekretnimama dužnosnik naveo vlasništvo kuće s okućnicom u Kašini, k.o. Vurnovec, zk. ul. ………. te da je naveo površinu od 1252 m2.

Povjerenstvo obrazlaže da dužnosnik je u svom očitovanju na odluku o pokretanju postuka nije osporio da su podaci pribavljeni od nadležnih državnih tijela, konkretno nadležnog zemljišnoknjižnog suda, istiniti i točni te da je Povjerenstvo u postupku redovite provjere točno utvrdilo da je ukupna površina nekretnine u vlasništvu dužnosnika, u naravi kuće s okućnicom u Kašini, veća od površine koju je dužnosnik naveo u izvješću o imovinskom stanju.

Slijedom navedenog, Povjerenstvo je donijelo Odluku kako je navedeno u točki I. izreke ovog akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona. Člankom 42. stavkom 3. ZSSI-a propisano je da će za povredu odredbi članaka 10. i 27. ZSSI-a Povjerenstvo izreći sankciju obustave isplate dijela neto mjesečne plaće i javno objavljivanje odluke Povjerenstva, iz čega proizlazi da se za povrede obveza koje proizlaze iz članka 8. i 9. ZSSI-a ne može izreći sankcija opomena. Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo može izreći u rasponu od 2.000,00 do 40.000,00 kn.

Povjerenstvo je prilikom donošenja odluke o visini sankcije obustave isplate dijela neto mjesečne plaće dužnosnika, cijenilo sve okolnosti iz kojih proizlazi težina povrede i odgovornost dužnosnika. Kao okolnost koja opravdava izricanje minimalne sankcije Povjerenstvo je uzelo u obzir okolnost da je riječ o jednom netočno upisanom podatku te da je dužnosnik odmah nakon pokretanja predmetnog postupka izmijenio, odnosno upisao točne podatke u izvješću o imovinskom stanju.

S obzirom na navedeno, Povjerenstvo je ocijenilo primjerenim da se za utvrđene povrede ZSSI-a dužnosniku izrekne sankcija obustave isplate dijela neto mjesečne plaće, u ukupnom iznosu od 2.000,00 kuna, koja će se izvršiti u 4 jednaka uzastopna mjesečna obroka svaki u pojedinačnom mjesečnom iznosu od 500,00 kn.

Slijedom navedenog, odlučeno je kao što je to navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Zrinko Petener, elektroničkom dostavom
2. Objava na internetskoj stranici Povjerenstva
3. Pismohrana